
ABSTRACT



Procedura prin care este angajată răspunderea contravenţională prezintă particularităţi semnificative de la un sistem juridic la altul.  Practic, există trei sisteme referitoare la procedura aplicabilă contravenţiilor.

Primul sistem este caracterizat de faptul că angajarea răspunderii contravenţionale are loc întotdeauna în condiţiile reglementate de procedura penală (Franţa).


Conform celui de-al doilea sistem, procedura contravenţională este reglementată de coduri contravenţionale (Ungaria – Codul contravenţional adoptat prin Legea nr. LXIX/1999) sau de legi cadru, procedura de angajare a răspunderii contravenţionale fiind o procedură extrapenală (statele din estul Europei). 

Cel de-al treilea sistem reprezintă o combinaţie a primelor două sisteme. Astfel, unele contravenţii sunt reglementate de Codul penal, iar sancţionarea contravenienţilor se face conform procedurii penale, iar alte contravenţii sunt constatate şi sancţionate după o procedură specială, care se completează cu dispoziţiile Codului de procedură civilă (Italia).


În sistemul nostru de drept, contravenţia, ca fapt juridic ilicit şi unic temei al răspunderii contravenţionale, se constată de către anumite persoane, denumite generic agenţi constatatori, în limita competenţei stabilite prin legea cadru şi legile speciale. Indiferent de modul de sesizare– din oficiu/pe baza unei plângeri sau al unui denunţ) agentul constatator întocmeşte un proces verbal de constatare a contravenţiilor, în formele prevăzute de lege şi respectând drepturile procesuale ale persoanei suspectate de comiterea contravenţiei. 

Până la proba contrară, procesul-verbal, întocmit cu respectarea dispoziţiilor legale, face dovada stării de fapt reţinute de agentul constatator, bucurându-se de prezumţia relativă de legalitate.

Împotriva sancţiunilor contravenţionale dispuse de organele administrative, persoanele afectate pot formula plângere; aceasta se soluţionează conform procedurii reglementate de legea cadru, ale cărei dispoziţii se întregesc cu regulile procedurii civile (cu excepţia situaţiilor în care aplicarea acestora ar contraveni specificului procedurii contravenţionale).

Lucrarea prezintă dispoziţii din România şi state membre UE referitoare la procedura de constatare a contravenţiilor rutiere şi de tulburare a ordinii publice, în contextul identificării condiţiei formale a martorului asistent. 

1. ROMANIA

▪ Activitatea de constatare a contravenţiei se materializează prin încheierea unui proces-verbal pe care agentul constatator îl poate întocmi atât în prezenţa cât şi în lipsa făptuitorului, pe baza constatărilor personale şi a probelor colectate.

Procesul-verbal de constatare a contravenţiei reprezintă, cu excepţia situaţiilor expres prevăzute de lege, unicul act procedural prin care se constată săvârşirea unei contravenţii. 


▪ Actul de constatare a contravenţiei trebuie să fie un act oficial, autentic şi cu forţă probantă.


Pentru a avea caracter oficial, actul de constatare trebuie să emane de la un agent constatator, acesta transferând actului autoritatea statului în numele căruia instrumentează cazul. Autenticitatea actului de constatare derivă din faptul că, pentru a-şi produce efectele, acesta nu trebuie supus aprobării vreunei autorităţi din sistemul instituţional din care face parte agentul constatator. În virtutea legii, actul de constatare are forţă probantă în ce priveşte existenţa faptei contravenţionale constatate şi a împrejurărilor săvârşirii acesteia, în principiu nefiind necesară administrarea unor probe pentru stabilirea realităţii faptelor la care actul se referă. Întrunite în conceptul actului de constatare, aceste caracteristici ar putea fi teoretizate ca elemente privind substanţa juridică sau condiţiile de fond ale actului de constatare a contravenţiei.
 


Condiţiile de formă. Toate procesele-verbale de constatare a contravenţiilor trebuie să conţină elementele obligatorii prevăzute de textele normative în domeniu: data şi locul încheierii; numele, prenumele, calitatea şi instituţia din care face parte agentul constatator; datele personale ale contravenientului; descrierea stării de fapt/faptei contravenţionale cu indicarea datei, orei şi locului în care a fost săvârşită, precum şi indicarea tuturor împrejurărilor ce pot servi la aprecierea gravităţii faptei şi la evaluarea eventualelor pagube. De asemenea, procesul-verbal trebuie să conţină menţiuni privind: actul normativ în baza căruia se stabileşte şi se sancţionează contravenţia; posibilitatea achitării, într-un termen prevăzut, a unui anumit cuantum al amenzii (dacă există această posibilitate); termenul de exercitare a căii de atac şi organul la care se depune plângerea; semnătura agentului constatator şi semnătura contravenientului.
Elemente suplimentare: consemnarea obiecţiunilor contravenientului sau a menţiunii agentului constatator conform căreia contravenientul nu are  obiecţiuni. Semnătura contravenientului nu are valoarea unei recunoaşteri a vinovăţiei, ci pe aceea de luare la cunoştinţă a conţinutului procesului-verbal. Refuzul de a semna nu are, în principiu, nici o relevanţă asupra valabilităţii procesului-verbal şi a forţei sale probante.
În situaţia în care contravenientul nu este prezent la încheierea procesului-verbal, art.19 al Ordonanţei Guvernului nr.2/2001 prevede că agentul constatator va face menţiune despre această împrejurare, care trebuie confirmate de cel puţin un martor. În acest caz, procesul-verbal va cuprinde atât datele personale din actul de identitate al martorului, cât şi semnătura acestuia. Soluţia se aplică şi în situaţia în care contravenientul este prezent la întocmirea procesului-verbal, dar refuză sau nu poate semna actul constatator. Potrivit alin.3 al art.19, în lipsa unui martor, agentul constatator va preciza motivele care au condus la încheierea procesului verbal în acest mod. Nu poate avea calitatea de martor un alt agent constatator.
Practic, în absenţa semnăturii contravenientului, care se poate datora fie lipsei fizice a acestuia la încheierea procesului verbal, fie situaţiilor asimilate de lege cu această lipsă fizică (refuzul sau neputinţa de a semna), pentru a se respecta legalitatea procedurii contravenţionale este necesar ca lipsa ori situaţiile asimilate acesteia să fie confirmate de cel puţin un martor, persoană care trebuie identificată în procesul-verbal şi care trebuie să semneze actul de constatare a contravenţiei.

Întrucât legea contravenţională nu sancţionează cu nulitatea expresă nerespectarea de către agentul constatator a prevederilor articolului 19 al O.G. nr.2/2001, a revenit doctrinei şi practicii judiciare sarcina de a stabili ce sancţiune operează în cazul nerespectării acestor dispoziţii legale.

„Sunt îndoieli dacă, într-o procedură în care actul de constatare ar fi investit de lege cu forţă probantă deplină, ar trebui menţinute dispoziţiile referitoare la martorii asistenţi. În general, experienţa în materie nu a consemnat un aport semnificativ al martorilor asistenţi la stabilirea realităţii faptelor săvârşite sau a legalităţii încheierii actului de constatare a acestora. Dimpotrivă, în numeroase cazuri, martorii asistenţi sunt suspectaţi a fi „instrumentele” agentului constatator. Pe de altă parte, dacă agentul constatator beneficiază, conform legii, de serviciul unor martori asistenţi, principiul democratic al egalităţii de şansă ar cere ca de un asemenea serviciu să beneficieze, la rândul său, însuşi contravenientul. ….”.

▪ Contravenţiile rutiere. Potrivit art.109 din Codul rutier, constatarea contravenţiilor şi aplicarea sancţiunilor se fac direct de către poliţistul rutier, iar în punctele de trecere a frontierei, de către poliţiştii de frontieră. 

Constatarea contravenţiilor se poate face şi cu ajutorul unor mijloace tehnice certificate sau mijloace tehnice omologate şi verificate metrologic, consemnându-se acest lucru în procesul-verbal de constatare a contravenţiei. În aceste cazuri, procesul-verbal se poate încheia şi în lipsa contravenientului, după stabilirea identităţii conducătorului de vehicul, fără a fi necesară confirmarea faptelor de către martori. (Art.109.2 din Codul rutier).

Prevederile Codului rutier referitoare la contravenţii şi procedura contravenţională se completează cu dispoziţiile Ordonanţei Guvernului nr.2/2001 privind regimul juridic al contravenţiilor, dacă legea nu dispune altfel.

▪ Contravenţiile de tulburare a liniştii şi ordinii publice  (prevăzute şi sancţionate de Legea nr.61/1991, republicată) constau în acţiuni sau inacţiuni ilicite, producătoare de urmări socialmente periculoase, fapt pentru care sunt sancţionate cu amendă sau obligarea la prestarea unei activităţi în folosul comunităţii. Fiecare contravenţie se caracterizează prin vinovăţie, pericol social şi incriminarea ca atare de actul normativ menţionat.

Contravenţiile se constată de către primar/împuterniciţii acestuia, de către ofiţerii sau subofiţerii de poliţie ori de către ofiţerii, maiştrii militari, subofiţerii sau militarii din jandarmerie, precum şi, pentru faptele constatate în zona de competenţă, de către poliţiştii de frontieră. Împotriva procesului-verbal de constatare a contravenţiilor prin care s-a aplicat sancţiunea amenzii se poate face plângere în termen de 15 zile de la comunicare. Plângerea împotriva procesului-verbal de constatare a contravenţiei se soluţionează de judecătorie.

2. FRANŢA

▪ Prevederi ale Codului penal referitoare la contravenţii
“Articolul 111-1

Infracţiunile penale se clasifică, în funcţie de gravitate, în infracţiuni, delicte şi contravenţii.

Articolul 111-2

Legea stabileşte infracţiunile şi delictele şi fixează pedepsele aplicabile autorilor acestora. 

Prin legislaţie secundară (reglementări) se stabilesc contravenţiile şi se fixează, în limitele şi conform distincţiilor făcute de lege, pedepsele aplicabile contravenienţilor. 


(…)
Articolul 131-13
Constituie contravenţii, infracţiunile pedepsite prin lege cu o amendă care nu depăşeşte 3.000 €.”
Cuantumul amenzii este următorul:

1. maximum 38 € pentru contravenţiile care fac parte din prima clasă (calomnia şi ofensa fără caracter public);

2. maximum 150 € pentru contravenţiile din cea de-a doua clasă (atingere involuntară adusă integrităţii fizice a persoanei care nu are drept consecinţă incapacitatea totală de muncă a persoanei în cauză);

3. maximum 450 € pentru contravenţiile din cea de-a treia clasă (ameninţări cu violenţe);

4. maximum 750 € pentru contravenţiile din cea de-a patra clasă (violenţe uşoara sau grave comise asupra omului sau animalului);

5. maximum 1.500 € pentru contravenţiile din cea de-a 5-a clasă, sumă care poate ajunge la 3.000 € în caz de recidivă (dacă recidiva este reglementată, cu excepţia cazului în care legea stipulează că recidiva contravenţiei constituie delict (violenţe voluntare care au ca rezultat incapacitatea de muncă a persoanei în cauză pe o durată mai mică sau egală cu 8 zile, sau uciderea cu cruzime, în mod voluntar a unui animal domestic). Numai săvârşirea unei contravenţii din clasa a 5-a atrage înscrierea condamnării în cazierul judiciar. 
▪ Procesul verbal de constatare a contravenţiei se întocmeşte de către agenţii cu competenţă în domeniu, care pot fi: ofiţerii poliţiei judiciare; jandarmii şi ofiţerii de poliţie; comandanţii, ofiţerii gradaţi;  personalul încadrat al poliţiei naţionale; vameşii, pentru anumite contravenţii (infracţiuni).

▪ Constatarea contravenţiilor este supusă regimului juridic de drept comun reglementat  de art. 429, 430 şi 537 din Codul de procedură penală.

„Articolul 429

Orice proces-verbal sau raport are valoare probantă dacă sunt respectate condiţiile de formă, dacă autorul  a acţionat în exercitarea funcţiunii şi a raportat într-un domeniu aflat în competenţa sa asupra a ceea ce a văzut, a auzit sau a constatat personal. 

Orice proces-verbal de interogare sau de audiere trebuie să conţină întrebările la care s-a răspuns.  

Articolul 430

Cu excepţia cazului în care legea dispune altfel, procesele-verbale şi rapoartele de constatare a delictelor au valoare de informaţii simple.

Articolul 431

În cazul în care ofiţerii poliţiei judiciare, agenţii poliţiei judiciare sau funcţionarii şi agenţii cu anumite funcţii în cadrul poliţiei judiciare au, conform dispoziţiilor speciale ale legii, competenţa de a constata delictele prin procese-verbale sau rapoarte, proba contrară nu poate fi făcută decât prin scris sau prin martori.

(…)

Articolul 537

Contravenţiile se dovedesc fie prin procese-verbale sau rapoarte, fie prin martori, în lipsa rapoartelor şi a proceselor-verbale, sau cu ajutorul acestora.

Cu excepţia cazurilor în care legea dispune altfel, procesele-verbale sau rapoartele întocmite de ofiţerii şi agenţii poliţiei judiciare şi agenţii adjuncţi ai poliţiei judiciare, sau funcţionarii sau agenţii cu anumite funcţii în cadrul poliţiei judiciare cărora legea le-a conferit competenţa de a constata contravenţiile, servesc drept dovadă, până la proba contrară.
Proba contrară nu poate fi făcută decât în scris sau de către martori.”

▪ Forţa probantă a unui proces-verbal încheiat pentru săvârşirea unei contravenţii rutiere/contravenţii de tulburare a ordinii publice depinde de respectarea mai multor condiţii formale: redactarea acestuia, în limba franceză, de către agentul constatator; descrierea minimă a faptei; datarea şi semnarea de către agentul constatator; datele de identificare/numărul matricol ale/al agentului constatator (certificându-se astfel atât competenţa agentului de a acţiona, cât şi faptul că agentul a acţionat în timpul programului de lucru); menţionarea locului, datei şi orei comiterii contravenţiei; precizări referitoare la încadrarea juridică a faptei, la cauzele care au condus la întocmirea procesului verbal, precum şi la reglementările legale aplicate. 
Absenţa menţionării în procesul-verbal a numărului matricol al agentului atrage nulitatea absolută a actului de constatare.

Pentru contravenţiile rutiere, au forţă probantă şi actele de constatare   întocmite pe baza datelor furnizate de dispozitivele tehnice de monitorizare omologate (art.130-9 din Codul rutier).
Conform Decretului 2009-598 privind constatarea anumitor contravenţii, în cazul în care agentul constatator stabileşte contravenţia în condiţii care nu permit  întocmirea imediată a procesului-verbal de contravenţie/completarea formularului de amendă, actele de constatare a contravenţiei se transmit ulterior contravenientului/titularului certificatului de înmatriculare.

Acelaşi decret autorizează întocmirea unui proces-verbal prin intermediul unui aparat securizat care permite recurgerea la semnătura manuscrisă păstrată sub formă numerică.

Validitatea, respectiv forţa probantă a  procesului-verbal, nu este condiţionată de contrasemnarea de către un martor asistent.

 ▪ 
Chiar dacă organelor administrative li se recunoaşte legal competenţa de constatare a contravenţiilor, întotdeauna angajarea răspunderii juridice a făptuitorului are loc conform dispoziţiilor Codului de procedură penală.

Astfel, toate contravenţiile, cu excepţia celor din clasa a V-a săvârşite de minori şi a contravenţiilor referitoare la legislaţia muncii, sunt judecate de o instanţă specializată – tribunalul de poliţie - conform procedurii speciale reglementată de art.521-549 din Codul de procedură penală.


Prima fază a procedurii este necontradictorie. Pe baza documentelor prezentate de Ministerul Public, fără citarea contravenientului, judecătorul poate emite o ordonanţă penală prin care, în măsura în care apreciază că probele prezentate sunt suficiente, aplică o amendă contravenientului. În ipoteza în care consideră că probele prezentate nu sunt suficiente, restituie dosarul procurorului, urmând ca vinovăţia persoanei să se stabilească pe calea procedurii ordinare.


Dacă Ministerul Public nu face opoziţie, ordonanţa penală (care nu trebuie motivată) este comunicată contravenientului; în termen de 30 de zile, acesta poate face contestaţie împotriva ordonanţei. 


Procedura de judecată a contestaţiei este reglementată de articolele 534-543 din Codul de procedură penală. Contravenţiile sunt dovedite fie cu procese-verbale/ rapoarte, fie cu martori (în lipsa rapoartelor/proceselor-verbale).

De la această procedură există şi excepţii: în cazul anumitor contravenţii emiterea unei ordonanţe penale nu este necesară, contravenientul fiind sancţionat cu o amendă care poate fi achitată direct agentului constatator. În felul acesta, se oferă posibilitatea persoanelor care săvârşesc fapte antisociale având o periculozitate abstractă redusă să evite angajarea răspunderii juridice, prin plata voluntară, într-un anumit termen, a unei sume de bani.

▪  Conform art.529-3 din Codul de procedură penală, raportul penal dintre stat şi contravenient poate fi stins printr-o tranzacţie: „pentru contravenţiile din clasa a 4-a privind poliţia serviciilor publice de transporturi feroviare şi a serviciilor de transporturi publice de persoane, regulate şi la comandă, constatate de către agenţii însărcinaţi cu exploatarea lor, acţiunea publică este stinsă, prin derogare de la art.521 al prezentului Cod, printr-o tranzacţie între exploatator şi contravenient. „
3. MAREA BRITANIE
▪ În dreptul englez, se face distincţie între summary offences şi indictable offences. Primele sunt infracţiuni minore judecate de judecătorii de pace (magistrate’s court) , după o procedură simplă; sunt infracţiuni mai puţin grave, mai blând pedepsite şi care se prescriu după 6 luni. Acestea sunt practic contravenţiile din sistemul romano-germanic, fiind pedepsite cu închisoare de până la 6 luni sau cu amendă de maximum 2.000 lire (în această categorie intră, de exemplu, conducerea autovehiculului sub influenţa băuturilor alcoolice).

A doua categorie este reprezentată de infracţiuni judecate de Crown Court (Curtea cu juri), după procedura obişnuită, care presupune ancheta preliminară  finalizată cu un act de acuzare (indictment); aceste infracţiuni sunt mai grave, mai sever pedepsite şi imprescriptibile. 

Există, de asemenea, o categorie intermediară de infracţiuni – offences triable either way –  care pot fi judecate de judecătorul de pace (sub dubla condiţie ca acuzatul să fi optat în favoarea acestuia, iar judecătorul să nu fi considerat că infracţiunea e prea gravă şi nu e de competenţa sa) sau de Curtea cu juri.  

▪  Pentru contravenţiile rutiere, autorităţile cu competenţe în domeniu – poliţia rutieră şi reprezentanţii autorităţilor locale - întocmesc două tipuri de acte de constatare şi sancţionare contravenţională:

- notificarea sancţionării prin amendă fixă (fixed penalty notice), întocmită, de regulă, de agenţii poliţiei rutiere care controlează traficul rutier şi

- notificarea sancţionării prin amendă (penalty charge notice), act de constatare specific contravenţiilor înregistrate de mijloacele video de supraveghere a drumurilor publice şi a parcărilor.

Validitatea, respectiv forţa probantă a  acestor documente, nu este condiţionată de contrasemnarea de către contravenient sau de un martor.

Contravenientul are la dispoziţie 28 de zile pentru a depune contestaţie împotriva procesului-verbal întocmit de agentul constatator, în faţa unei autorităţi speciale – Parking and Traffic Appeals Service- , printr-o procedură specifică, în cadrul căreia contravenientul poate folosi proba cu martori.

▪ Pentru contravenţiile minore de tulburare a ordinii publice, organele de poliţie aplică sistemul notificării sancţionării pentru tulburarea ordinii publice (sistemul PND - Penalty Notice for Disorder -, introdus prin Legea din 2001 privind justiţia şi poliţia penală).
 

Sistemul a fost introdus ca parte a strategiei guvernamentale referitoare la sporirea eficienţei activităţilor desfăşurate de organele de poliţie, prin abilitarea acestora de a sancţiona pecuniar contravenţiile minore de tulburare a ordinii publice.

În ianuarie 2010, Parlamentul a aprobat Ordinul privind reforma legislativă, prin care se abrogă condiţia referitoare utilizarea, de către poliţişti, a formularului model al procesului-verbal de sancţionare a anumitor contravenţii minore de tulburare a ordinii publice. Conform noilor reglementări, poliţiştii se bucură de libertate în întocmirea notificării, cu respectarea condiţiilor materiale prevăzute la art.3.3. din Legea din 2001: descrierea contravenţiei, audierea persoanelor prezente care au cunoştinţă de împrejurările comiterii faptei, informarea contravenientului asupra perioadei de 21 de zile de suspendare a aplicării sancţiunii, stabilirea sancţiunii pecuniare, indicarea locului unde amenda poate fi plătită, precum şi furnizarea de informaţii referitoare la dreptul făptuitorului de a se adresa justiţiei. 


 Validitatea documentelor de sancţionare nu este condiţionată de contrasemnarea de către un martor asistent.
4. BELGIA


▪ Conform Codului penal, contravenţiile sunt faptele penale sancţionate cu pedeapsa închisorii de la 1 la 7 zile şi/sau amendă de la 1 la 25 euro (sumele trebuie multiplicate cu 5). În principiu, judecarea contravenţiilor intră în competenţa tribunalului de poliţie.

▪ Competenţa aplicării sancţiunilor pentru contravenţiile rutiere aparţine cadrelor operaţionale ale poliţiei federale şi locale, agenţilor Administraţiei vămilor şi accizelor, brigadierilor rutieri şi controlorilor Direcţiei de control din cadrul Direcţiei generale de transport terestru a Serviciului public federal mobilitate şi transporturi.

Pentru aplicarea amenzilor, aceştia utilizează formularele de amendă (care au trei file) din carnetele numerotate şi conforme modelului din anexa 2 a Decretului regal din 19 iulie 2000 privind perceperea şi depunerea unei sume ca urmare a constatării anumitor contravenţii în materia transportului rutier
.

Dacă amenda nu se achită în momentul constatării contravenţiei, formularul de amendă se înlocuieşte de un proces-verbal.

Formularul de amendă/procesul-verbal se semnează de agentul constatator şi de contravenient.

Acesta conţine informaţii referitoare la identitatea contravenientului, la tipul autovehiculului, la natura şi încadrarea juridică a contravenţiei, la valoarea amenzii şi la modalităţile de plată.


▪ În absenţa sancţiunilor penale, contravenţiile de tulburare a ordinii şi liniştii publice sunt supuse sancţiunilor administrative aplicate de organele de poliţie (federale şi locale), respectiv: amenda administrativă (maximum 250 €), suspendarea administrativă a unei autorizaţii/permis; retragerea administrativă a unei autorizaţii/permis; închiderea administrativă, temporară sau definitivă, a unor unităţi publice cu diferite profiluri (magazine, baruri).

▪ Conform art.154 din Codul de procedură penală, comiterea contravenţiilor se dovedeşte fie prin intermediul proceselor-verbale sau rapoartelor întocmite de ofiţerii de poliţie, fie, în lipsa acestor documente, prin intermediul martorilor sau cu sprijinul acestora. 

Validitatea documentelor de sancţionare nu este condiţionată de contrasemnarea de către un martor asistent.

5. LUXEMBOURG

▪ Sancţiunea somaţiei de plată (avertismentul taxat) pentru contravenţiile rutiere se aplică de către membrii poliţiei abilitaţi în acest sens de către directorul general al poliţiei Marelui Ducat, precum şi, în condiţiile legii, de funcţionarii administraţiei vămilor şi accizelor abilitaţi în acest scop de directorul Administraţiei vămilor şi accizelor.
▪ Somaţia de plată se înlocuieşte de un proces-verbal ordinar în următoarele cazuri:
· vârsta contravenientului este sub 18 ani;

· contravenţia este conexată delictului de vătămare corporală voluntară sau involuntară sau infracţiunii de omor voluntar sau involuntar;
· contravenientul nu a achitat amenda în termenul prevăzut;
· contravenientul declară că nu vrea sau nu poate plăti amenda.
▪ Somaţia de plată/procesul-verbal se întocmeşte în trei exemplare şi se semnează de către agentul constatator şi de contravenient sau numai de către agentul constatator. Amenda se plăteşte pe loc sau în termenul prevăzut în somaţie.
Formularul conţine informaţii referitoare la: numele şi prenumele contravenientului; data şi locul naşterii; adresa acestuia; numărul permisului de conducere; contravenţia comisă; codul contravenţiei; locul, data şi ora comiterii acesteia; numele agentului constatator, unitatea căreia îi aparţine şi numărul matricol. 
Validitatea documentelor de sancţionare nu este condiţionată de contrasemnarea de către un martor asistent.

6. ITALIA

▪ Legislaţia consacră două tipuri de contravenţii: contravenţiile reglementate de legislaţia penală (supuse procedurii penale) şi contravenţiile “depenalizate”, sancţionate conform procedurii speciale prevăzute de Legea nr.689/1981; normele procedurale ale acestei legi se completează cu dispoziţiile Codului de procedură civilă.

▪ Constatarea contravenţiilor se realizează de către organele administrative competente, prin întocmirea unui proces-verbal care trebuie să conţină elementele prevăzute de lege (datele personale ale contravenientului şi ale agentului constatator; o scurtă descriere a faptelor; încadrarea juridică a contravenţiei, sancţiunea aplicată/amenda, posibilitatea reducerii cuantumului amenzii conform art.16 din Legea 689/1981, acolo unde este cazul).   

Procesul-verbal de contravenţie se semnează de agentul constatator şi de contravenient. În absenţa persoanei făptuitoare, procesul-verbal se semnează numai de agentul constatator. 

Validitatea documentelor de sancţionare nu este condiţionată de contrasemnarea de către un martor asistent.

 ▪ Împotriva măsurilor dispuse prin procesul-verbal, contravenientul (care este prezent) are obligaţia de a face imediat contestaţie. Dacă cel în drept să formuleze contestaţia nu este prezent, contestaţia se poate face în termen de 90 de zile de la comunicare (dacă are reşedinţa în Italia) sau 360 de zile (dacă are reşedinţa în străinătate).

Legea nr.689/1981, care constituie legea-cadru în materia contravenţiilor, reglementează, la art.16, instituţia „plăţii în măsură redusă”: în termen de 60 de zile de la data constatării faptei, contravenientul are posibilitatea  de a achita fie a treia parte din maximul special al amenzii, fie o sumă de bani echivalentă cu dublul minimului special (în funcţie de suma mai favorabilă).

▪ Conform art.162 din Codul penal italian, în cazul contravenţiilor sancţionate cu amendă, contravenientul are dreptul ca, până la un anumit moment procesual, să evite angajarea răspunderii penale, prin plata voluntară a unei treimi din maximul special al amenzii şi a cheltuielilor de procedură. 
În cazul în care fapta săvârşită este sancţionată cu pedeapsa amenzii, alternativ cu pedeapsa închisorii, conform prevederilor art.162 bis din acelaşi act normativ, contravenientul poate plăti, de data aceasta numai cu aprobarea judecătorului, o sumă echivalentă cu jumătate din maximul amenzii, la care se adaugă şi cheltuielile de procedură, în acest fel încetând procedura de tragere la răspundere penală.

7. SPANIA

▪ Conform prevederilor articolului 74 din Decretul regal legislativ nr.339/1990 (cu modificările ulterioare)
, actele de constatare a contravenţiilor rutiere întocmite de agenţii autorităţii responsabile cu monitorizarea traficului trebuie să conţină informaţii referitoare la: datele de identificare ale vehiculului; identitatea contravenientului (dacă se cunoaşte); o scurtă descriere a contravenţiei comise, cu precizarea locului, datei şi orei comiterii faptei; datele de identificare şi numărul matricol ale a agentului constatator (condiţie ad validitatem). 

Nu este prevăzută condiţia semnării actului de constatare de către un martor. 
8. AUSTRIA

▪ Conform Legii administrative penale din 1991 
 ofiţerii de poliţie au competenţa de a aplica sancţiuni pecuniare persoanelor care săvârşesc contravenţii. Actul de constatare cuprinde informaţii referitoare la: contravenţia comisă, ora şi locul săvârşirii acesteia, cuantumul amenzii, precum şi numele autorităţii care aplică amenda. În cazul absenţei contravenientului, poliţistul constatator colectează toate datele necesare pentru întocmirea unui raport de contravenţie. 

Nu este prevăzută condiţia semnării actului de constatare de către un martor. 

▪ Modelul formularului de amendă, modul de întocmire, precum şi fondurile în care se virează amenzile se stabilesc, prin reglementări administrative, de către Guvernul Federal. 

9. SUEDIA


▪ În funcţie de sancţiunile aplicabile, Legea privind contravenţiile rutiere (Road Traffic Offence Act 1951:649) clasifică contravenţiile rutiere în două categorii: contravenţii sancţionate cu amendă sau închisoare de până la 6 luni şi contravenţii sancţionate cu închisoarea de maximum 2 ani. Conform Ordonanţei privind traficul rutier (1998: 1276 – Traffic rules), contravenţiile se sancţionează cu amendă. În cele mai multe cazuri, amenda aplicată este o sumă fixă.


Pentru sporirea eficienţei activităţii operaţionale a organelor de poliţie,  textele legale reglementează două proceduri administrative simplificate de sancţionare a contravenţiilor rutiere:


- procedura amenzilor imediate (on-the-spot fines), pusă în practică de ofiţerii poliţiei rutiere;


- procedura „ordinului de sancţionare minoră” (order of summary punishment), pusă în practică de procurorii publici. Deşi nu sunt pronunţate de instanţa de judecată, se consideră că aceste sancţiuni au caracter penal. 

▪ Procesul-verbal de constatare a contravenţiilor rutiere conţine următoarele elemente: numele şi prenumele făptuitorului; descrierea sumară a faptei; data şi locul comiterii contravenţiei; prevederile legale aplicabile; sancţiunea pecuniară; datele de identificare ale agentului constatator.


Procesul-verbal se înmânează/trimite contravenientului pentru luare la cunoştinţă şi semnare. Luarea la cunoştinţă are semnificaţia acceptării sancţiunii de către contravenient.

Nu este prevăzută condiţia semnării actului de constatare de către un martor. 

10. UNGARIA


▪ Procedura contravenţională este reglementată de Codul contravenţional (Legea nr.LXIX/1999).


Conform acestei legi, contravenţiile se constată de organele administrative pe baza reclamaţiei unei persoane sau a sesizării din oficiu a agentului constatator. 

Anterior încheierii procesului-verbal de contravenţie, agentul constatator are obligaţia de a îl audia pe reclamant, precum şi eventualii martori. Dacă nu se poate stabili vinovăţia contravenientului, procesul-verbal nu se încheie.  


▪ Împotriva procesului-verbal se poate formula plângere în termen de 8 zile.
Conform art.52 din lege, contravenientul nu este obligat să-şi probeze nevinovăţia. Sunt admise orice mijloace de probă, instanţa putând administra şi probe care nu au fost administrate în procedura administrativă, prealabilă încheierii procesului-verbal. Hotărârea se pronunţă în cel mult 30 de zile, fiind irevocabilă. 

� Mircea URSUŢA, Procedura contravenţională, Ediţia a II-a, revăzută şi adăugită, Universul Juridic, Bucureşti, 2009, p.25


�  Ibidem, p.17


� Dr. Iulian POENARU, Răspunderea pentru contravenţii, Editura Lumina Lex, 1998, p.78-79


� Ibidem, p.80


� Art.7-9 din Legea nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice.


� http://unidec.org/wp-content/uploads/2009/06/decret-2009-598.pdf


�� HYPERLINK "http://www.parkingandtrafficappeals.gov.uk/movingtraffenforce.htm" ��http://www.parkingandtrafficappeals.gov.uk/movingtraffenforce.htm�; � HYPERLINK "http://www.homeoffice.gov.uk/police/powers/road-traffic/" ��http://www.homeoffice.gov.uk/police/powers/road-traffic/�





�� HYPERLINK "http://www.legislation.gov.uk/ukpga/2001/16/part/1/chapter/1/crossheading/penalty-notices-and-penalties" ��http://www.legislation.gov.uk/ukpga/2001/16/part/1/chapter/1/crossheading/penalty-notices-and-penalties�





�Codul penal, Cartea I, Capitolul I


„ Art.1. Fapta sancţionată de lege cu o pedeapsă penală constituie infracţiune.


Fapta sancţionată de lege cu o pedeapsă corecţională constituie delict.


Fapta sancţionată de lege cu o pedeapsă a poliţiei constituie contravenţie.”





� Articolul 2 din Decretul regal din 22 decembrie 2003 privind perceperea şi depunerea unei sume ca urmare a constatării contravenţiilor săvârşite prin încălcarea Legii privind poliţia circulaţiei rutiere şi a decretelor de aplicare a acesteia.


� HYPERLINK "http://code-de-la-route.be/wet.php?wet=31" ��http://code-de-la-route.be/wet.php?wet=31�





� Legea din 14 februarie 1955 privind reglementarea circulaţiei pe toate căile publice (modificată şi completată) 





� Real Decreto Legislativo 339/1990, de 2 de marzo, por el que se aprueba el Texto Articulado de la Ley sobre Tráfico, Circulación de Vehículos a Motor y Seguridad Vial.


� HYPERLINK "http://noticias.juridicas.com/base_datos/Admin/rdleg339-1990.html" ��http://noticias.juridicas.com/base_datos/Admin/rdleg339-1990.html�





� � HYPERLINK "http://www.ris.bka.gv.at/Dokument.wxe?Abfrage=Erv&Dokumentnummer=ERV_1991_52" ��http://www.ris.bka.gv.at/Dokument.wxe?Abfrage=Erv&Dokumentnummer=ERV_1991_52�





� Studiul documentar „Regimul contravenţiilor în state membre ale Uniunii Europene comparativ cu România (Austria, Belgia, Franţa, Germania, Italia, Marea Britanie, Suedia)” Camera Deputaţilor, Departamentul Studii Parlamentare şi Drept Comunitar, Direcţia studii şi documentare legislativă

